Pia Olsen Dyhr (SF), 2010-04-22:
Jeg vil gerne starte med at rose Enhedslisten for, at de fremsætter det her beslutningsforslag.
Der er ingen tvivl om, at det er en vigtig problemstilling.
Over 1 million danskere lider af astma og/eller allergi, og det er efter SF's mening noget, der har tæt sammenhæng med de kemikalier, vi omgiver os med i det daglige.
Det er jo tankevækkende, at 75 pct. af alle vi danske kvinder på et eller andet tidspunkt har farvet vores hår, og cirka halvdelen af alle mænd.
Vi ved, at hårfarve – undtagen henna – indeholder PTD eller PPD, og at stofferne er sundhedsskadelige.
Det er der ingen tvivl om, og det er derfor også en svær balancegang, for på den ene side må voksne mennesker vel selv bestemme, om de vil farve deres hår, men på den anden side ved vi, at det er sundhedsskadeligt.
Og det, vi decideret videnskabeligt ved er sundhedsskadeligt, skal vi som politikere vel ikke tillade er på markedet?
Hvis nogle af de borgerlige politikere skulle have lyst til at gå ind på astma- allergi-forbundets hjemmeside, er der her nogle meget forfærdelige eksempler på, hvor grelt det kan være for den enkelte – barn eller voksen – der er kommet i klemme med hårfarver.
Det er nogle rigtig uhyggelige billeder, som jeg indimellem ville ønske at man kunne sende rundt her i Folketinget, men det er så ikke tilladt. Den bedste løsning set med SF's øjne vil være at få et europæisk forbud – et europæisk forbud med en klar tidsfrist, hvor vi siger, at det om 5 år ikke længere er tilladt at bruge PPD eller PTD i hårfarve.
Man kan sige, at de allerede har haft en årrække, men det er alligevel et vink med en vognstang om, at de godt kan skynde sig.
Og efter de her 5 år gennemføres så et forbud.
Det er den ideelle løsning set med SF's øjne, og vi vil presse på for, at ministeren vil arbejde for det.
Der er altså lige et lille problem med det europæiske samarbejde på det her punkt.
Det er, at et af medlemslandene ud af de 27, nemlig Frankrig, nærmest lever af at sælge gift til kvinder.
Og jeg tvivler på, at Frankrig vil være længst fremme i skoene, når vi diskuterer udfasning af PPD og PTD.
Derfor mener jeg, at det er helt oplagt at benytte sig af en af de muligheder, der er kommet med Lissabontraktaten, nemlig muligheden for fortættet samarbejde, hvor Danmark sammen med en gruppe af allierede lande i EU-kredsen kan drøfte og træffe foranstaltninger i forhold til at lave et forbud.
Jeg mener, at det er vejen frem.
Jeg mener også, at traktaten skal afprøves i forhold til de muligheder, det giver.
Vi har ligesindede i Sverige, og jeg er ikke i tvivl om, at der er stærke kræfter i Holland, Tyskland og England, der vil have samme interesser, så hvorfor ikke benytte sig af det?
Derudover gælder det også Østrig, som ofte er på samme side som Danmark i miljøspørgsmål.
Det handler altså om at handle og ikke bare vente på, at virksomhederne en dag vågner op til den her hallelujafølelse: Nu får vi lyst til at være en fornuftig virksomhed og udfase de her produkter.
Det er jo ved hele tiden at presse virksomhederne til at levere det yderste, og det bør vi selvfølgelig også gøre.
Vi ser nogle problemer i et nationalt forbud.
Det er egentlig ikke, fordi det måske ikke kunne lade sig gøre, men fordi det er vigtigt på det her punkt at få en fælles europæisk løsning.
Hårfarveprodukter sælges ofte via nettet, altså produkter, der købes i andre lande end Danmark.
De købes så også nede i Matas og lignende butikker, men der er så mange muligheder, hvad angår lige præcis den her produkttype, så jeg synes, det er væsentligt, at vi også kigger på en fælles europæisk løsning.
Men jeg mener godt, vi kan stramme op i forhold til en national mærkning.
Jeg har noteret mig, at der efter et samråd med den daværende miljøminister, hr. Troels Lund Poulsen, kom et europæisk initiativ i forhold til mærkning, og jeg vil gerne se, at vi følger op på det og måske også laver en bedre vejledning fra Miljøministeriet om det.
Et andet element, der er oplagt i den her forbindelse, er selvfølgelig at oplyse borgerne om de effekter, hårfarver har.
Forestil jer, at der kunne laves en reklame mod hårfarver i fjernsynet a la rygekampagnen.
Det tror jeg alligevel måske ville få en enkelt forælder eller to til at overveje en ekstra gang, om deres datter på 14 år skal have lov til at farve håret.
Vi er simpelt hen nødt til at oplyse langt bedre om, hvor farlig hårfarve er, end vi gør i dag.
Jeg tror ikke, at borgerne er opmærksomme på, at det er farligt at lege med det her.
Jeg må jo indrømme, at jeg selv har farvet mit hår og sikkert også med PPD og PTD, og hver gang jeg kommer i nærheden af det her, tænker jeg da ekstra over det.
Og jeg ville ønske, at der var alternativer på det danske marked.
Vi er derfor fortrøstningsfulde med hensyn til lave en fælles beretning.
Vi håber, at vi kan presse ministeren på det her punkt, så vi på sigt kan få noget lovgivning, der medfører et forbud.
Ellers må vi jo finde en anden løsning sammen med Enhedslisten, for vi er helt enige med Enhedslisten i intentionerne med det her forslag.